9. การควบคุมภายใน

ระบบการตรวจสอบภายในและการควบคุมภายใน

บริษัทได้ตระหนักถึงความสำคัญในการบริหารความเสี่ยงและระบบการควบคุมภายในที่เพียงพอและเหมาะสมกับการดำเนินธุรกิจ
รวมทั้งมีเจตนารมย์ในการดำเนินธุรกิจให้เจริญเติบโตอย่างยั่งยืน โปร่งใส
มีคุณธรรมและสามารถตรวจสอบได้ รวมทั้งการกำหนดภาระหน้าที่
ความรับผิดชอบและอำนาจในการดำเนินการทั้งระดับบริหารและระดับปฏิบัติการอย่างเป็นลายลักษณ์อักษร
โดยครอบคลุมการควบคุมระบบการเงิน การดำเนินการ การใช้ทรัพยากร
การดูแลทรัพย์สินของบริษัท รวมทั้งกฎระเบียบข้อบังคับที่เกี่ยวข้อง
เพื่อให้บริษัทสามารถบริหารงานได้อย่างมีประสิทธิภาพ และประสิทธิผล
สามารถลดหรือป้องกันความเสี่ยงต่างๆ รวมทั้งบรรลุวิสัยทัศน์และพันธกิจของบริษัทที่ตั้งไว้
โดยบริษัทมีการดำเนินการที่สำคัญดังนี้

1) สภาพแวดล้อมการควบคุม

บริษัทได้กำหนดวิสัยทัศน์ พันธกิจ ค่านิยม ตลอดจนวัฒนธรรมของบริษัท
ให้พนักงานรับทราบโดยทั่วถึงกันไว้อย่างชัดเจน เป็นลายลักษณ์อักษร
ในส่วนของการกำหนดเป้าหมายการปฏิบัติงาน
ได้มีการทบทวนเป้าหมายการปฏิบัติงานและพิจารณาถึงความเป็นไปได้ของเป้าหมายที่กำหนด โดยใช้
Balanced Scorecard เป็นเครื่องพิจารณาผลตอบแทนของพนักงาน
บริษัทได้ทำการจัดโครงสร้างกลุ่มธุรกิจ โดยแบ่งออกเป็น 4 สายธุรกิจ
ตามประเภทการดำเนินธุรกิจ เพื่อความชัดเจนและมีประสิทธิภาพในการดำเนินงาน นอกจากนี้
คณะกรรมการบริษัทมุ่งเน้นให้ผู้บริหารดำเนินการเป็นตัวอย่างที่ดี มีศีลธรรม ซื่อสัตย์สุจริต
และปฏิบัติตามจรรยาบรรณธุรกิจอย่างเคร่งครัด
ซึ่งมีข้อกำหนดเป็นแนวทางปฏิบัติไว้อย่างเป็นลายลักษณ์อักษร
นอกจากนี้บริษัทได้สื่อสารให้พนักงานทราบเกี่ยวกับจรรยาบรรณธุรกิจผ่านทาง Intranet ของบริษัท
รวมทั้งกำหนดแนวทางในการปฏิบัติงานของผู้บริหารและผู้ปฏิบัติการทุกระดับ
ตลอดจนกำหนดให้มีการพัฒนาบุคลากรทุกระดับอย่างต่อเนื่อง

2) การประเมินความเสี่ยง

บริษัทได้จัดตั้งคณะกรรมการบริหารความเสี่ยง
เพื่อประเมินความเสี่ยงที่สำคัญทั้งภายในและภายนอกที่มีผลกระทบต่อวิสัยทัศน์และพันธกิจของบริษัท
รวมทั้งกำหนดนโยบายการบริหารความเสี่ยง โดยแยกพิจารณาความเสี่ยงเป็น 4 ประเภทหลัก
ได้แก่ ความเสี่ยงด้านกลยุทธ์ ความเสี่ยงด้านปฏิบัติการ ความเสี่ยงด้านการเงิน
และความเสี่ยงด้านการปฏิบัติตามกฎระเบียบ
คณะกรรมการบริหารความเสี่ยงจะกำหนดกลยุทธ์ที่จะใช้บริหารความเสี่ยงให้สอดคล้องกับนโยบายการบริหารความเสี่ยง
พร้อมทั้งวิเคราะห์ ประเมินผล
และติดตามการปฏิบัติตามนโยบายการบริหารความเสี่ยงของธุรกิจที่กำหนดไว้
ทั้งนี้เพื่อให้สอดคล้องกับวิสัยทัศน์และ พันธกิจของบริษัท ตลอดจนกฎระเบียบ ข้อบังคับที่เกี่ยวข้อง

3) กิจกรรมการควบคุม

บริษัทมีการกำหนดนโยบายและขั้นตอนในการปฏิบัติงานที่สำคัญในการดำเนินธุรกิจ
เพื่อใช้เป็นแนวทางในการดำเนินงานของบริษัทให้เป็นไปอย่างมีระบบและมีประสิทธิภาพ
สามารถบรรลุวิสัยทัศน์และพันธกิจของบริษัท รวมทั้งยังได้กำหนดขอบเขต
อำนาจหน้าที่ของฝ่ายบริหารในแต่ละระดับอย่างชัดเจน
โดยมีการแบ่งแยกหน้าที่ความรับผิดชอบออกเป็นกลุ่มธุรกิจเพื่อกระจายการบริหารงานให้มีประสิทธิภาพ
บริษัทได้จัดทำนโยบาย วิธีปฏิบัติ
และตารางอำนาจอนุมัติพร้อมทั้งปรับปรุงให้เป็นปัจจุบันอย่างสม่ำเสมอ
เพื่อให้เกิดความคล่องตัวในการดำเนินธุรกิจของแต่ละหน่วยงานตลอดจนจัดทำการรายงานผลที่เป็นลายลักษณ์อักษรอย่างสม่ำเสมอ
นอกจากนี้ บริษัทยังมีการติดตามการดำเนินงาน
และรายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้มีความถูกต้องและครบถ้วนของบริษัทย่อยหรือบริษัทร่วมอย่างสม่ำเสมอ
โดยมีกรรมการหรือผู้บริหารเข้าไปเป็นกรรมการในบริษัทย่อยและบริษัทร่วมเพื่อดูแลการบริหารงานอย่างใกล้ชิด
เพื่อให้มั่นใจว่าเป็นรายการที่เกิดขึ้นจริงที่ดำเนินการตามเงื่อนไขทางธุรกิจปกติทั่วไป
ตามประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติการของบริษัท จดทะเบียนในรายการที่เกี่ยวโยงกัน พ.ศ. 2546

4) สารสนเทศและการสื่อสาร

การจัดระบบสารสนเทศและช่องทางการสื่อสารทั้งภายในและภายนอกบริษัทที่สามารถเชื่อมโยงกันได้อย่างทั่วถึง
เพื่ออำนวยต่อการแลกเปลี่ยนข้อมูล การวิเคราะห์
และการรายงานให้ทุกฝ่ายที่เกี่ยวข้องได้รับรู้ข้อมูลที่ถูกต้อง ครบถ้วน
ทันเวลาและเพียงพอต่อการตัดสินใจ ตลอดจนการพัฒนาระบบสารสนเทศอย่างต่อเนื่อง โดยนำระบบ
SAP มาใช้ เพื่อเป็นการสร้างโอกาสใหม่ทางธุรกิจและความได้เปรียบเชิงกลยุทธ์
รวมถึงมีการจัดทำการสำรองข้อมูลของระบบสารสนเทศทั้งหมด

5) การติดตามประเมินผล

คณะกรรมการบริษัทได้จัดให้มีคณะจัดการ เพื่อติดตามและประเมินผลการดำเนินงานอย่างสม่ำเสมอ
โดยมีเจ้าหน้าที่ตรวจสอบภายในของบริษัททำการตรวจสอบตามระบบการควบคุมภายในให้เป็นไปตามแผนการตรวจสอบประจำปี
โดยฝ่ายตรวจสอบภายในสามารถปฏิบัติงานได้อย่างมีอิสระ
สามารถเสนอรายงานและแนวทางการแก้ไขได้อย่างตรงไปตรงมาต่อคณะกรรมการตรวจสอบและคณะจัดการ
เพื่อดำเนินการในกรณีที่พบข้อบกพร่องที่เป็นสาระสำคัญจะมีการเสนอแนะเพื่อให้ทำการป้องกันและลดความเสี่ยงที่อาจเกิดขึ้น
โดยให้ทำการแก้ไขให้แล้วเสร็จภายในระยะเวลาที่กำหนดไว้
และเพื่อให้ผู้บริหารมีความมั่นใจได้อย่างสมเหตุสมผลอยู่ตลอดเวลาว่าการควบคุมภายในยังมีประสิทธิผลอยู่เสมอ

ทั้งนี้ ในการประชุมคณะกรรมการบริษัทครั้งที่ 1/2554 วันที่ 24 กุมภาพันธ์ 2554
โดยมีคณะกรรมการตรวจสอบเข้าร่วมประชุมด้วย
คณะกรรมการบริษัทได้ให้ความเห็นชอบตามที่คณะกรรมการตรวจสอบสรุปความเห็นในเรื่องความเพียงพอของระบบการควบคุมภายใน
กล่าวคือ
บริษัทมีการควบคุมภายในที่เพียงพอเหมาะสมรวมถึงมีการติดตามดูแลการดำเนินงานของบริษัทว่าสามารถป้องกันทรัพย์สินของบริษัทจากการที่ผู้บริหารนำไปใช้โดยมิชอบหรือไม่มีอำนาจ
รวมถึงได้มีการปรับปรุงแก้ไขระบบการควบคุมภายในให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบริษัทบรรลุวิสัยทัศน์และพันธกิจของบริษัทที่กำหนดไว้
และสอดคล้องกับกฎหมายและกฎระเบียบที่เกี่ยวข้อง

นอกจากนี้ จากการตรวจสอบงบการเงินของบริษัท ประจำปี 2553 โดยผู้สอบบัญชีของบริษัท
ผู้สอบบัญชีของบริษัทมิได้มีข้อสังเกตเกี่ยวกับระบบการควบคุมภายในในลักษณะที่เป็นสาระสำคัญ
ที่อาจก่อให้เกิดความเสียหายต่อการดำเนินงานของบริษัท แต่ประการใด